钦定古今图书集成/明伦汇编/氏族典/第257卷 > 王彪之〈子越之临之〉
## 钦定古今图书集成/明伦汇编/氏族典/第257卷 > 王彪之〈子越之临之〉

按《晋书王廙传》：“廙弟彬，彬子彪之，字叔武。年二十，须
鬓皓白，时人谓之王白须。初除佐著作郎，武陵王晞
以为司马，累迁侍中廷尉，转吏部尚书。桓温欲北伐，
屡诏不许。温辄下武昌，人情震惧。或劝殷浩引身告
退，彪之言于浩曰：‘当静以待之，令相王与手书，陈以
成败，当必旋斾’。温果不进。既而长安人雷弱儿等诈”
云杀苻坚、苻眉，请兵应接。时殷浩镇寿阳，便进据洛，
营复山陵。属彪之疾归，上简文帝笺，陈弱儿等容有
诈伪，浩未应轻进。寻而弱儿果诈，浩大败，退守谯城。
简文笑谓彪之曰：“果如君言，自顷以来，君谋无遗策，
张、陈复何以过之。”后为镇军将军、会稽内史。居郡八
年，豪右敛迹，亡户归者三万馀口。桓温下镇姑孰，威
势震主，四方修敬，皆遣上佐纲纪，彪之独不遣。温以
山阴县折布米不时毕，郡不弹纠。上免彪之，顷之复
为仆射。是时温将废海西公，百寮震栗，温亦色动，莫
知所为。彪之既知温不臣，迹已著，理不可夺，乃谓温
曰：“公阿衡皇家，便当倚傍先代耳。”命取《霍光传》，礼度
仪制，定于须臾，曾无惧容。及简文崩，群臣疑惑，未敢
立嗣。或云须大司马处分。彪之正色曰：“君崩，太子代
立，大司马，何容得异！”于是朝议乃定。及孝武帝即位，
太皇太后令以帝冲幼，令温依周公居摄故事。彪之
封还，事遂不行。寻迁尚书令，与谢安共掌朝政。安每
曰：朝之大事，众不能决者，谘王公，无不得判。太元二
年卒，谥曰简。二子：越之，抚军将军；临之，东阳太守